**2.2.6-11602-2023**

# Orientering om resultatet af Midttrafiks 67. udbud – Silkeborg lokalruter

**Resumé**

*Bestyrelsen godkendte i december 2023 udbudsgrundlaget for 67. udbud, som dækker Silkeborg lokalruter. Udbuddet består af to pakker, som samlet har 12.408 køreplantimer pr. år, og kontrakten træder i kraft ved køreplanskiftet i sommeren 2025. Busselskabet Umove har vundet begge pakker via et kombinationstilbud, og driften bliver med dieselbusser.*

**Sagsfremstilling**

Udbuddet er gennemført som et sideordnet udbud med to pakker:

* Pakke 1 består af 7.650 køreplantimer og 5 kontraktbusser
* Pakke 2 består af 4.758 køreplantimer og 4 kontraktbusser

Ved at lave udbuddet sideordnet fik busselskaberne mulighed for enten at afgive tilbud på kørsel med nye elbusser i en 10-årig periode eller dieselbusser i en 5-årig periode for én eller begge pakker. Muligheden for at byde med enten el- eller dieselbusser blev indsat af hensyn til økonomien, hvor muligheden for at byde på en kort 5-årig kontraktperiode med dieselbusser skulle sikre mod for høje priser på kørsel med elbusser.

Udbuddet er gennemført som et offentligt udbud, og følgende busselskaber afgav konditionsmæssige tilbud:

* Todbjerg
* Umove

Begge selskaber bød med dieselbusser, og begge selskaber bød på både enkeltpakker og kombination.

Der indkom også tilbud fra Herning Turist (Brande Buslinier) og Herning Bilen, men disse blev vurderet ukonditionsmæssige.

I henhold til tildelingsmodellen, der vægtede pris og kvalitet med henholdsvis 60 og 40 procent, afgav Umove bedste tilbud for begge pakker i form af et kombinationstilbud. Kontrakten blev derfor indgået efter udløb på standstill-perioden, der udløb 13. maj 2024.

**Fakta om udbuddet**

|  |  |  |
| --- | --- | --- |
|  | **Pakke 1** | **Pakke 2** |
| Køreplantimer (pr. år)  | 7.650 | 4.758 |
| Antal ruter  | 4 | 4 |
| Antal kontraktbusser | 5 | 4 |
| Antal reservebusser  | 1 | 1 |
| Driftsstart | 29. juni 2025 | 29. juni 2025 |
| Kontraktløbetid (driftsperiode) | 5 år | 5 år |
| Forlængelsesperiode | Op til 2 x 1 år | Op til 2 x 1 år |
| Bonus for kundetilfredshed | Ingen\*  | Ingen\* |

*\* Der gives kun bonus for kundetilfredshed ved A-kontrakter over 15.000 køreplantimer årligt.*

Kontrakten blev tildelt på baggrund af følgende kriterier:

|  |  |
| --- | --- |
| **Underkriterier** | **Vægtning i procent** |
| Pris | 60 % |
| Stabil drift  | 25 % |
| Implementeringsplan | 10 % |
| Arbejdsmiljø | 5 % |

**Betydning for kunderne**

Busserne bliver brugte dieselbusser af mærket IVECO. Der er tale om modellen Crossway LE, som er 12 m lang, har lav entré, 39 siddepladser (samt 3 klapsæder) og en totalkapacitet på 83 passagerer. Til glæde for kunderne leveres busserne med elektrisk kørestolsrampe, trådløst 4G-internet og USB-stik ved sæderne til opladning.

**Økonomi**

For at opnå de bedste timepriser blev der i udbuddet givet mulighed for at byde med et kombinationstilbud. Det vindende tilbud var et sådant kombinationstilbud, hvor timeprisen var lavere end tilbuddene på de respektive pakker.

Timeprisen bliver 843 kr., hvilket gælder begge pakker. Midttrafik vurderer, at det er en god pris i det nuværende marked, og den er lavere end de nuværende timepriser.

**Direktøren indstiller,**

**at**  Bestyrelsen tager orienteringen til efterretning.